Covid-19: Gesondheidspraktisyns vrees vir veiligheidArgieffoto (Foto: Parentingupstream, Pixabay) Solidariteit se beroepsgilde vir gesondheidspraktisyns het Donderdag in ŉ skrywe aan Zweli Mkhize, minister van gesondheid, versoek dat strenger en duideliker maatreëls ingestel word om gesondheidspraktisyns se gesondheid en veiligheid te verseker. Dit te midde van die uitbreking van die nuwe koronavirus in die land. Die gilde sê hulle het verskeie klagtes vanaf lede gekry oor gevaarlike toestande waarin hulle moet werk. Henru Krüger, sektorhoof by Solidariteit se beroepsgilde vir gesondheidspraktisyns, sê in een geval is ŉ verpleegster verbied om ’n masker te dra terwyl sy met ’n pasiënt wat moontlik Covid-19 onder lede het, moes werk. In ’n ander geval moes ’n dokter sonder beskermende klere ’n moontlike Covid-19-pasiënt behandel en daarna ander pasiënte verder behandel. Dit was glo omdat daar geen beskermende klere beskikbaar was nie. “ŉ Algehele verskynsel in staatsklinieke is dat geen noukeurige ondervraging van pasiënte plaasvind nie alvorens ’n pasiënt in die kliniek toegelaat word. ’n Siek pasiënt wat moontlik Covid-19 opgedoen het, sit dan vir ure tussen ander pasiënte en wag om gehelp te word,” sê Krüger. Hy sê die gilde rig die brief aan die minister om hom aan sy pligte teenoor gesondheidspraktisyns te herinner en ook om praktisyns bewus te maak van hul regte in die werkplek. “Dit is kommerwekkend dat gesondheidspraktisyns onder uiters onveilige toestande moet werk sonder die nodige voorsorgmaatreëls en riglyne in plek,” het Krüger gesê. (Argieffoto: pixabay) Personeellede by die Universiteit van Pretoria (UP) se Fakulteit Veeartsenykunde kla dat die nodige voorsorgmaatreëls nie by hulle getref is om te keer dat die virus hier versprei nie. ŉ Personeellid, wat anoniem wil bly, het aan Maroela Media bevestig dat daar geen handreinigingsmiddel aan hulle verskaf is nie. “Ons vrees dat ons die virus kan optel omdat ons met baie mense in aanraking kom,” het die personeellid gesê. Rikus Delport, woordvoerder van die UP, sê die universiteit kan bevestig dat handreinigingsmiddel orals vir personeel en studente op die UP se kampusse beskikbaar gestel word. “Dis moontlik dat daar geringe uitsonderings is waar die bestuur nog besig is om handreinigingsmiddels te versprei weens die groot vraag na middels by verskaffers, maar dit is enkele gevalle,” het Delport gesê. Hy sê skoonmakers word ook van handskoene voorsien en daar is reeds met uitgebreide bewuswordingsveldtogte begin om alle personeel bewus te maak van die nodige voorsorgmaatreëls wat getref moet word. Na aanleiding van die bogenoemde gevalle, het Solidariteit saam met die skrywe ook ŉ stel riglyne uitgereik wat die regte en pligte van topbestuur sowel as die beroepsgilde se lede uiteensit. “Gesondheidspraktisyns se regte om in ŉ veilige werkomgewing hul beroep te beoefen, kom nie ten koste van die publiek se gesondheid nie, dit is juis noodsaaklik daarvoor,” sê Krüger. Krüger sê te midde van die Covid-19-krisis moet alle hulpbronne ingespan word en almal moet die ekstra myl stap om die verspreiding van die virus te bekamp. Die Demokratiese Alliansie (DA) het ook bevind dat gesondheidsgeriewe in Gauteng ŉ gevaar vir pasiënte sowel as personeel inhou. Die kommer ontstaan dat daar nie genoeg hospitaalbeddens en voldoende infrastruktuur in die openbare gesondheidstelsel is om die koronavirus te hanteer nie, volgens die DA. Alan Fuchs, LUR vir infrastruktuur van die DA, het gesê infrastruktuurprojekte is in 2018 opgeskort weens finansiële beperkings, wat tot die agterstand in onderhoud en die agteruitgang van gesondheidsfasiliteite gelei het. “Die finansiële situasie het ook nog nie verbeter om die tekortkominge in die infrastruktuur aan te spreek nie.” Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.